Predkladacia správa

Dňa 21.01.2004 vláda SR na svojom zasadnutí schválila uznesením č. 41/2004 materiál „Pravidlá na využívanie globálnej rezervy na štrukturálne operácie“. Vzhľadom na skutočnosť, že súčasťou tohto materiálu sú už neaktuálne časti rezervy, ktoré nekorešpondujú so súčasným stavom a vývojom finančného riadenia EÚ fondov, bol materiál prepracovaný a predkladá sa na rokovanie vlády SR.

Predkladaný materiál popisuje členenie a oblasti čerpania rezervy, príčiny vzniku výdavkov, na ktorých krytie je rezerva určená, ako aj spôsob poskytovania prostriedkov rezervy na príslušné účely. 

Materiál Použitie rezervy na prostriedky Európskej únie a odvody Európskej únii sa týka súčasného programového obdobia 2004 - 2006, v rámci ktorého sa prostriedky budú čerpať až do roku 2008. Odzrkadľuje aktuálne členenie rezervy, na základe ktorého sa rozpočtujú výdavky aj pri zostavovaní rozpočtu verejnej správy na r. 2007 - 2009. V rámci zostavovania rozpočtu verejnej správy na rok 2006 sa zabezpečovali aktuálne položky rezervy, a preto aj štruktúra rezervy v roku 2006 je v súlade s predkladaným materiálom. Výnimkou sú niektoré položky rezervy, v rámci ktorých budú výdavky aktuálne až od budúceho roka, a teda sa zabezpečujú v rozpočte verejnej správy na r. 2007 - 2009. 

Vzhľadom na flexibilitu a snahu vypracovať materiál v čo najaktuálnejšej podobe boli do materiálu včlenené aj časti rezervy, ktoré budú rozpočtované až od budúceho roka a týkajú sa budúceho programového obdobia 2007 - 2013. Po schválení definitívnej podoby programových dokumentov a alokácií z jednotlivých EÚ fondov, týkajúcich sa budúceho programového obdobia 2007 - 2013, a po vyjasnení kompetencií jednotlivých orgánov, bude môcť byť materiál aktualizovaný vzhľadom na doplnenie bodu D do uznesenia ohľadom možnosti podpredsedu vlády a ministra financií schvaľovať zmeny materiálu v prípade potreby.

Predpokladaná výška výdavkov z rezervy na prostriedky Európskej únie a odvody Európskej únii sa každoročne zabezpečuje pri zostavovaní rozpočtu verejnej správy v súlade s  § 4 a
s odsekom 3 § 10 zákona NR SR č. 523/2004 Z. z. o rozpočtových pravidlách verejnej správy a o zmene a doplnení niektorých zákonov v znení neskorších predpisov. 

Materiál sa predkladá na rokovanie s jedným rozporom s Ministerstvom životného prostredia SR. Rozpor je v oblasti zdrojov, týkajúcich sa pokrytia rozdielov, ktoré môžu vyplynúť zo zmien v pomeroch podľa zdrojov financovania za jednotlivé projekty v rámci opatrení, čo má za následok zvýšenie zdrojov štátneho rozpočtu rozpočtovej kapitoly. Táto problematika bola s MŽP SR prerokovaná na viacerých stretnutiach v priebehu mesiacov november 2005 až jún 2006. Prezentované stanovisko MF SR je, že v takýchto prípadoch je príslušný rezort povinný zabezpečiť dodatočne vzniknuté nároky na štátny rozpočet vo vlastnej kapitole.

Predkladaný materiál nemá dopad na štátny rozpočet a na ostatné zložky rozpočtu verejnej správy a nemá negatívny dopad na podnikateľskú sféru, životné prostredie a zamestnanosť.